দক্ষিণবঙ্গে আজও ভারী বৃষ্টির পূর্বাভাস? যা জানাল আবহাওয়া দফতর

ওয়েবডেস্ক: চড়া রোদের (Sunlight) তেজ নেই, আকাশে হালকা মেঘের (Cloudy sky) আনাগোনা। বাতাসেও গরমের (Hot Temperature) উত্তাপ নেই। বলা যেতে পারে বেশ মনোরম পরিবেশ রয়েছে শহর কলকাতায়। বৈশাখে সেই তাপপ্রবাহের দাপটে ভুগতে হচ্ছে না বঙ্গবাসীকে। তাপমাত্রার পারদ কমেছে।

দক্ষিণবঙ্গে ভারী বৃষ্টির (Heavy Rain) সতর্কতা রয়েছে আজ। সেইসঙ্গে বইবে দমকা ঝোড়ো হাওয়া। বাতাসে হাওয়ার সর্বোচ্চ গতিবেগ থাকবে ৩০ থেকে ৫০ কিলোমিটার।

ঝড়-বৃষ্টির সম্ভাবনা বেশি রয়েছে পূর্ব ও পশ্চিম মেদিনীপুর, উত্তর ও দক্ষিণ ২৪ পরগনা, নদিয়া, মুর্শিদাবাদ ও ঝাড়গ্রামে। শনিবার দিনের আকাশ আংশিক মেঘলা থাকবে। বজ্রবিদ্যুৎ-সহ বৃষ্টির পূর্বাভাস। সর্বোচ্চ এবং সর্বনিম্ন তাপমাত্রা ৩৩ডিগ্রি ও ২৩ ডিগ্রির আশেপাশে থাকবে ৷

আরও পড়ুন: ‘শিল্পের নতুন গন্তব্য বাংলা’ কী বললেন মমতা?

উত্তরবঙ্গেও ভারী বৃষ্টির পূর্বাভাস রয়েছে। দার্জিলিং-সহ উপরের পাঁচ জেলায় ভারী বৃষ্টি ও কালবৈশাখীর সতর্কতা থাকছে। দার্জিলিং, কালিম্পং, আলিপুরদুয়ার, কোচবিহার ও জলপাইগুড়িতে ঝোড়ো হাওয়ার সঙ্গে ভারী বৃষ্টির পূর্বাভাস।

আলিপুর আবহাওয়া দফতর সূত্রে খবর, বাংলাদেশের উপর একটি সক্রিয় ঘূর্ণাবর্ত তৈরি হয়েছে। যা মালদা ও দিনাজপুর পর্যন্ত বিস্তার করছে। অপরদিকে ঝাড়খণ্ড থেকে মধ্য অসম পর্যন্ত একটি পূর্ব-পশ্চিম অক্ষরেখা বিস্তৃত। এই অক্ষরেখা গাঙ্গেয় পশ্চিমবঙ্গ এবং বাংলাদেশের ঘূর্ণাবর্তের ওপর দিয়ে গিয়েছে। এর ফলে প্রচুর পরিমাণে জলীয় বাষ্প ঢুকছে।

দেখুন অন্য খবর-